**Neînțeleaptă cale**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din care vremi îmi vine-n minte,

Simțirile să îmi atingă

O veste fără de cuvinte

Ca și un suflet de tilingă?

Ceva ce nu se înțelege

C-obișnuința de șabloane

Ca datinile tuarege

În lumile contemporane.

Nu înțeleg ce mi se spune,

Nu are cine să-mi traducă -

Poate c-această chestiune

E-o aiureală doar năucă?

Iar totul este clar și bine:

Câștiguri ne înșiră salbe

Și-atâta primăvară-n mine

Recită versurile albe.

Suspină iar neîncrezute

Doar sloiurile de la tâmple

Presupunându-mi pe tăcute

Sfârșituri c-o să mi se-ntâmple.

Iar lumea este înțeleaptă

În cumpene fără de jale:

De ai în palmă - viața-i dreaptă,

De ai în suflet - nu ai cale!..

Dar iarăși inima suspendă

Proverbe materialiste

Și de sub ape de legendă

Ca nuferi ies insule triste.

Și-atâta frumusețe-n ele

Se-nșiră lucitoare-n rime,

Iar doinele în ploi de stele

Doar unduiesc cu prospețime.

De mi-e rușine că am straiul

Împrumutat de pe aiurea

Și caut printre blocuri raiul

Când este vie-ncă pădurea.

Că uit poveștile bătrâne

Cătându-le-n străinătate

Unde un viitor de mâine

E-n zâmbetul cu falsitate.

Unde mă duc și care unde

Mă poartă-n marea murdărită

De-n ea nu poate a pătrunde

Măcar o inimă cinstită?

Moderne ghețuri scrijelează

În proze moft de poezie,

Sentința-mi pun c-un muc de rază

Că graiul mi-e trecut să fie.

Din calcule de substantive

Aud că în crăia-albastră,

Iar mă invită-așa naive

Gutuile de pe fereastră.

Spunându-mi doar că nu se cade

Ca să exist numai în fire

Și noi lăstari să-mi cresc pe coarde

Să înfrunzească în Iubire.

Ci mă doresc și eu ca omul

Ce până a păși - socoate,

Însă îmi geme-n mine pomul -

Să-și spargă mugurii nu poate!

Nu-s înghețat să nu mă doară

Această rugă înspre verde...

Eh, primăvară, primăvară

Aleg iar sufletul... de-a pierde!

Victor Bragagiu